Tampereen Energia

Tampereen Energia (aiemmin Tampereen Sähkölaitos) on vuonna 1888 perustettu Tampereen kaupungin omistama energiayhtiö. Se on Suomen ensimmäinen kunnallinen energiayhtiö.

Tampereen Energia tuottaa ja myy kaukolämpöä, kaukojäähdytystä ja sähköä sekä yksityis- että yritysasiakkaille. Tampereen Energia on sitoutunut Hiilineutraali Tampere 2030 -tavoitteeseen. Sen jälkeen tavoitteeksi on asetettu olla hiilinegatiivinen vuonna 2040.

Yhtiön missiona on pysäyttää ilmastonmuutos yhdessä asiakkaidensa kanssa.

Tampereen Energia on investoinut uusiutuvaan energiantuotantoon systemaattisesti vuodesta 2010 lähtien. Kaupunkiin on rakennettu sen jälkeen mm. Hervannan hakelämpölaitos, aikanaan Suomen suurin pellettivoimalaitos (Sarankulma), Tammervoiman hyötyvoimalaitos, Tarastenjärven Aurinkopuisto ja Naistenlahti 3 -biovoimalaitos, joka valmistui 2023. Naistenlahti 3 -biovoimalaitos on Tampereen suurin ilmastoteko, sillä se vähentää koko Tampereen CO2-päästöistä noin 20 %. Keväällä 2023 Sähkölaitos alkoi tuottaa uusiutuvaa kaukolämpöä tuulivoimalla, kun Lielahden voimalaitoksen tontilla aloitti toimintansa uusi sähkökattila. Lisäksi uusiutuvan energian kokonaisuuteen kehitetään jatkuvasti tuotteita ja palveluita, jotka auttavat asiakkaita pienentämään omaa hiilijalanjälkeään.

Yhtiö omistaa kolme vesivoimalaitosta, jotka sijaitsevat Tamperetta halkovassa Tammerkoskessa: Finlaysonin vesivoimalaitos, Tampellan vesivoimalaitos ja Keskiputouksen vesivoimalaitos. Yhtiö on osakkaana Suomen Hyötytuuli Oy:ssä, joka tuottaa vastuullisesti puhdasta, uusiutuvaa energiaa maalla ja merellä sijaitsevissa tuulivoimaloissaan.

Tampereen Energia -konsernin pääkonttori sijaitsee Voimakadulla Tampereen Ratinan alueella. Muut toimipisteet sijaitsevat Naistenlahden, Lielahden ja Tammervoiman voimalaitoksilla sekä Tampereen Hervannassa. Konsernissa työskentelee noin 400 henkilöä.

Yhtiön tytäryhtiöista Tampereen Energia Sähköverkko Oy huolehtii sähkönjakelusta Tampereella. Tampereen Vera Oy on puolestaan älykkään kaupungin kehittäjä, joka palvelee julkisen infran ja teollisuusyritysten tarpeita ympäri Suomea. Veran ydinosaamista on sähköverkkojen, ulkovalaistuksen sekä liikenneratkaisujen suunnittelu, rakentaminen ja kunnossapito. Tammervoima Oy tunnetaan Tampereen Tarastenjärvellä sijaitsevasta Tammervoiman hyötyvoimalaitoksesta, joka tuottaa pirkanmaalaisten sekajätteistä kaukolämpöä ja sähköä.